b'\n_START_ARTICLE_\nPan y Toros (sarsuela)\n_START_SECTION_\nLlibret\n_START_PARAGRAPH_\nEl t\xc3\xadtol al\xc2\xb7ludeix a l\'expressi\xc3\xb3 castellana hereva de la llatina de Juvenal Panem et Circenses (pa i circ), que descriu la festa dels bous como una diversi\xc3\xb3 que nodreix les baixes passions del poble, amortigua els conflictes socials i el mant\xc3\xa9 en una situaci\xc3\xb3 d\'endarreriment. El llibret presenta un argument d\'intrigues cortesanes sense consist\xc3\xa8ncia hist\xc3\xb2rica, amb una bona dosi de cr\xc3\xadtica pol\xc3\xadtica, el que no era com\xc3\xba a l\'\xc3\xa8poca. Hi est\xc3\xa0 present un bon grapat personatges hist\xc3\xb2rics, com ara Goya, Jovellanos, Pepita Tud\xc3\xb3 (amant de Godoy) o els toreros Pepe Hillo, Pedro Romero i Costillares. Es tracta de la primera obra teatral d\'\xc3\xa8xit que va inserir la figura de Goya, considerant-se per tant precursora dels temes goyescs que tant d\'\xc3\xa8xit i conreu tindrien al llarg del segle XIX._NEWLINE_La intriga pol\xc3\xadtica que d\xc3\xb3na lloc a la hist\xc3\xb2ria situa per una banda la iniqua aristocr\xc3\xa0cia corrupta, els afrancesats i la \xc2\xabcamarilla\xc2\xbb, encap\xc3\xa7alats pel corregidor Qui\xc3\xb1ones i Pepita Tud\xc3\xb3, i per altra el poble, els il\xc2\xb7lustrats i l\'arist\xc3\xb2cracia culta; amb Goya, la princesa de Luz\xc3\xa1n i el capit\xc3\xa0 Pe\xc3\xb1aranda, i com a l\xc3\xadder i salvador de la p\xc3\xa0tria, Jovellanos. A causa del seu contingut pol\xc3\xadtic Pan y Toros va patir problemes amb la censura sota el regnat d\'Isabel II.\n_START_SECTION_\nM\xc3\xbasica\n_START_PARAGRAPH_\nL\'italianisme musical de Barbieri deixa pas a una major pres\xc3\xa8ncia de la m\xc3\xbasica d\'arrel popular, tend\xc3\xa8ncia que el compositor afermaria una d\xc3\xa8cada m\xc3\xa9s tard amb la que \xc3\xa9s considerada la seua obra mestra: El barberillo de Lavapi\xc3\xa9s. \xc3\x89s curi\xc3\xb3s l\'\xc3\xbas de la melodia de La Marsellesa en mode menor en la introducci\xc3\xb3 del primer acte, aix\xc3\xad com el canto parlato emprat per dotar de realisme l\'aparici\xc3\xb3 del cec narrant un t\xc3\xadpic roman\xc3\xa7 popular. Hi ha nombrosos exemples de ritmes de dansa per il\xc2\xb7lustrar els ambients populars (amb el bolero, la jota i la seguidilla) i els nobles (gavota i contradansa). Per evocar efectes de dist\xc3\xa0ncia se serveix d\'una petita orquestra interior en les escenes de dansa aristocr\xc3\xa0tica i d\'una orquestra de plectre per acompanyar la que potser \xc3\xa9s la pe\xc3\xa7a m\xc3\xa9s popular de la sarsuela: el pasdoble Al son de las guitarras y seguidillas...\n_START_SECTION_\nActe I\n_START_PARAGRAPH_\nA la vora del riu Manzanares el pare la mare i el nen cecs comenten les darreres not\xc3\xadcies mentre un venedor de rel\xc3\xadquies religioses \xe2\x80\x93 el "Santero" \xe2\x80\x93 ofereix la seua mercaderia. El poble canta i balla mentre el cec toca la seua viola de m\xc3\xa0. Per\xc3\xb2 aviat es descobreix que el fals cec \xc3\xa9s en realitat un espia del corregidor i nom\xc3\xa9s arribar aquest \xc3\xbaltim li informa dels moviments que hi ha hagut en una casa pr\xc3\xb2xima, on viu el pintor Goya. De la casa surt una dama noble, Do\xc3\xb1a Pepita Tud\xc3\xb3, la qual comenta amb el corregidor les darreres not\xc3\xadcies pol\xc3\xadtiques: l\'ascens de Godoy, la pau amb Fran\xc3\xa7a i l\'afer d\'un soldat que en ser descobert amb uns documents presumptament comprometedors, ade\xc3\xa7ats al comte d\'Aranda, va estimar-se m\xc3\xa9s engolir-se\'ls abans que lliurar-los, i que per aix\xc3\xb2 ha estat condemnat a mort._NEWLINE_Entra el general i anuncia la derrota de l\'ex\xc3\xa8rcit espanyol davant de les tropes franceses. El corregidor, per a apaivagar els \xc3\xa0nims del poble anuncia unes corregudes de bous que seran a c\xc3\xa0rrec d\'un dels tres toreros m\xc3\xa9s populars: Pepe Hillo, Pedro Romero o Costillares._NEWLINE_La duquessa conta a Do\xc3\xb1a Pepita que la princesa de Luz\xc3\xa1n va obtenir del rei el nomenament de coronel\xc2\xb7la d\'un regiment que ella havia format, abandonant el convent on es trobava reclosa, i com va guarir les ferides del capit\xc3\xa0 Pe\xc3\xb1aranda._NEWLINE_Comen\xc3\xa7a la votaci\xc3\xb3 per triar el torero que participar\xc3\xa0 en les corregudes de bous. L\'abat Ciruela, encarregat de les votacions, fa trampes i aconsegueix que isca elegit Pedro Romero, el candidat de Do\xc3\xb1a Pepita, a canvi que aquesta presente en la cort la seua protegida, la Tirana._NEWLINE_En dispersar-se la gentada apareix el capit\xc3\xa0 Pe\xc3\xb1aranda, qui manifesta la seua desolaci\xc3\xb3 davant de la indifer\xc3\xa8ncia del poble respecte de les desfetes de l\'ex\xc3\xa8rcit espanyol. Do\xc3\xb1a Pepita es fa passar per la dona que va guarir-lo i tracta d\'obtenir del capit\xc3\xa0 la cust\xc3\xb2dia d\'uns documents secrets adre\xc3\xa7ats al rei, per\xc3\xb2 el capit\xc3\xa0 s\'hi nega a lliurar-li\'ls. El capit\xc3\xa0 entra a la casa de Goya, i Do\xc3\xb1a Pepita aprofita l\'avinentesa per alertar la seua \xc2\xabcamarilla\xc2\xbb \xe2\x80\x93 la duquessa, l\'abat Ciruela, el corregidor i el general \xe2\x80\x93 de l\'exist\xc3\xa8ncia dels documents, i de la necessitat d\'interceptar-los. El general ordena l\'arrest del capit\xc3\xa0, per\xc3\xb2 l\'oportuna intervenci\xc3\xb3 de la princesa de Luz\xc3\xa1n, declarant el capit\xc3\xa0 sota la seua protecci\xc3\xb3, aconsegueix salvar-lo. En aquest moment fa la seua entrada una desfilada popular que es dirigeix a palau a demanar al rei l\'indult per al soldat condemnat a mort. La princesa de Luz\xc3\xa1n s\'ofereix a intercedir-ne personalment davant del rei; surt vers el palau, portant amb ella els documents que li ha confiat el capit\xc3\xa0 Pe\xc3\xb1aranda.\n_START_SECTION_\nActe II\n_START_PARAGRAPH_\nDe nit en un carrer de Madrid. En un palau se celebra un ball. L\'abat canta des del balc\xc3\xb3, i Romero i Costillares des d\'una taverna li responen amb una can\xc3\xa7\xc3\xb3 popular. El cec intenta conv\xc3\xa9ncer al "santero" que done mort a un militar que ell li indicar\xc3\xa0 a canvi de diners, per\xc3\xb2 l\'arribada del "del pecat mortal" l\'esglaia._NEWLINE_Do\xc3\xb1a Pepita informa al corregidor que la princesa ha aconseguit del rei l\'indult per al soldat i tamb\xc3\xa9 ha aconseguit fer-li arribar els documents que descriuen la veritable situaci\xc3\xb3 de la guerra. El corregidor la tranquil\xc2\xb7litza dient-li que ha pogut cov\xc3\xa8ncer el rei de la falsedat dels documents i que per tant se signar\xc3\xa0 la pau amb Fran\xc3\xa7a, el que els permetr\xc3\xa0 conservar llur situaci\xc3\xb3 de privilegi. Arriben la princesa, Goya, el capit\xc3\xa0 i l\'abat \xe2\x80\x93 ara en el seu b\xc3\xa0ndol. La princesa manifesta la seua preocupaci\xc3\xb3 pel control que Godoy exerceix sobre el rei, a qui mant\xc3\xa9 en la ignor\xc3\xa0ncia. Tots decideixen rec\xc3\xb3rrer a Jovellanos. L\'abat comunica que Pepe Hillo ha estat ferit a la pla\xc3\xa7a i que es vol fer responsable a Jovellanos i a la princesa pel seu inter\xc3\xa8s a posar fi a la b\xc3\xa0rbara festa de la taurom\xc3\xa0quia. La princesa s\'acomiada del capit\xc3\xa0 i li prega que vaja amb compte, confessant-li que va ser ella la dona que el va guarir a Baiona._NEWLINE_En quedar-se sol el capit\xc3\xa0, el "santero" intenta apunyalar-lo per l\'esquena, per\xc3\xb2 torna a apar\xc3\xa8ixer "el del pecat mortal" i l\'agresor s\'esglaia de nou. Davant del frac\xc3\xa0s del seu pla, el cec apunyala el "santero". El corregidor, en sentir el crit d\'agonia creu que finalment ha aconseguit el seu prop\xc3\xb2sit d\'acabar amb el capit\xc3\xa0.\n_START_SECTION_\nActe III\n_START_PARAGRAPH_\nAl palau es comenta que la princesa est\xc3\xa0 a punt de prendre els h\xc3\xa0bits, mentre que Jovellanos est\xc3\xa0 de cam\xc3\xad a R\xc3\xbassia, pa\xc3\xads del que ha estat nomenat ambaixador, mentre que el capit\xc3\xa0 ha desaparegut. En sortir tots, arriben Goya, Jovellanos i la princesa. Jovellanos intenta conv\xc3\xa9ncer la princesa que desistisca de la seua pretensi\xc3\xb3 de fer-se monja. L\'aparici\xc3\xb3 sobtada de Do\xc3\xb1a Pepita obliga a Jovellanos a amagar-se. Do\xc3\xb1a Pepita informa a la princesa que s\'ha firmat la pau entre Espanya i Fran\xc3\xa7a, i que Godoy ha estat nomenat Pr\xc3\xadncep de la Pau._NEWLINE_El corregidor li mostra a la princesa el capot tacat de sang del capit\xc3\xa0, el que referma la decisi\xc3\xb3 de la dama d\'entrar en un convent. En aquest moment se sent des del carrer al capit\xc3\xa0 cantant una can\xc3\xa7\xc3\xb3, i la princesa canvia d\'opini\xc3\xb3 i decideix seguir el seu enfrontament amb el corregidor, el general i Pepita Tud\xc3\xb3. Els integrans de la \xc2\xabcamarilla\xc2\xbb l\'amenacen de denunciar-la a la Inquisici\xc3\xb3. Apareix el capit\xc3\xa0 i defensa la seua estimada, aviat se li uneixen l\'abat i un grup de "manolos". Pepe Hillo acusa el corregidor d\'haver-li proporcionat el bou que va causar-li les ferides. Do\xc3\xb1a Pepita acusa la princesa d\'amagar un amant al seu tocador i hi ha un moment de confusi\xc3\xb3 general. En aquest moment apareix Goya amb un exemplar de La Gaceta Extraordinaria en qu\xc3\xa8 es publica el nomenament de Jovellanos com a ministre. Els patriotes celebren la nova situaci\xc3\xb3 amb el desig de poder fer front a l\'amena\xc3\xa7a francesa.'